Nach 5 Wuchä hani dänkt i müässi iz doch mau no chli meh Sport machä. Da d Stadt vou Smog isch und wüus düre Tag geng so heiss wird, muäss mä diä Aktivität ganz frühä am Morgä machä. So bini hüt am zwänzg ab Füfi ufgstandä. Ufem Wäg zu däm Platz wo aui düä Jogge, bini im dunkle näb viune  Lüt dürägloffe wo eifach so zuädeckt uf dr Strass umäliggä. Mängisch sis ganzi Familiä wo eifach unger eirä Plachä schlaafä. D Grossstadt und d Lüt wo dinne läbä mau schlaafend z gsee isch ä säutäheit. Wüu scho glii nach dä sächsä faats scho wider a mit em Verchehr und mit dä Lüt. Bim Muscle Square acho bini de rächt beidruckt gsii wi viu Lütt dass dört eifach hin und här jogge. Obschon ig wahrschindlech di beschtä Joggingschuä vo aune ha anne gha, bini komischerwiis öpe di langsaamschti gsi. Mitemne  Physiokolleg bini de öpe 30 Minute hin und härjogget und bi würkli für mini Tapferkeit bewunderet worde. Das ligt ou drannä, dass es fasch kei Frouä het wo joggä und scho gar kei Wissi. Nachdäm hani de zwöi luschtigi Lüt troffä wo mi zure Aerobicstund hei mitgschleppet. Ungefähr 80 Lüt hei zmizt uf em Platz umäturnet. (O dört si nur 2 Frouä drunger gsii) Ir Mitti isch irgend so ä Instructor gsii wo immer sehr lut het uf 3 zeut (and, hulät, sosst) und jeeenschti Schrittkombinatione het vortänzlet. Äs isch würkli  herrlech gsi zum mitmachä.